Maikaze
Maikaze () oli keisarillisen Japanin laivaston Kagerō-luokan hävittäjäalus toisessa maailmansodassa.
Alus tilattiin Uraga Dock Companyltä Uragasta. Sen köli laskettiin vuonna 1939 ja alus laskettiin vesille 15. maaliskuuta 1941. Se otettiin palvelukseen 15. heinäkuuta.
"Maikaze" liitettiin palvelukseen otettaessa 2. laivaston 4. hävittäjälaivueen 4. hävittäjäviirikköön päällikkönään Nakasugi Seiji. Alus purjehti 29. marraskuuta – 2. joulukuuta 1941 Terashiman salmesta Makoon. Alus suojasi 4. joulukuuta 1941 – 11. tammikuuta 1942 amiraali Kondon eteläisen osaston pääosaa Makon edustalla Malesian ja Filippiinien maihinnousuissa, minkä jälkeen se suojasi 14.–18. tammikuuta pääosan siirtymisen Makosta Palaulle. Alus siirrettiin 15. helmikuuta saakka suojaamaan Hollannin Itä-Intian maihinnousua.
Alus suojasi 18.–21. helmikuuta laivaston päävoimia Palaulta Celebesiin, minkä jälkeen se suojasi 25. helmikuuta lentotukialuksia Jaavanmerellä. Se joutui 5. maaliskuuta ilmahyökkäyksen maaliksi Tjilatjapissa, mistä selvittyään alus saapui 11. maaliskuuta Staring Bayhin.
Maaliskuun lopulla alus suojasi Intian valtamerelle lähetetyn laivasto-osaston huoltolaivoja. Alus purjehti 14.–19. huhtikuuta Japaniin suojaten matkalla "Shōkakun" ja "Zuikakun" Makoon. Se saapui 22. huhtikuuta Yokosukaan, jossa se siirrettiin telakalle huollettavaksi.
Midwayn taistelussa 4.–5. kesäkuuta alus suojasi amiraali Chuichi Nagumon iskulaivastoa. Alus avusti "Kagaa" pelastaen yhdessä "Hagikazen" kanssa aluksen eloonjääneet. Alus myös upotti vaurioituneen "Akagin" torpedoimalla. Alus suojasi 9. kesäkuuta – 12. heinäkuuta "Zuihōn" matkan pohjoiseen, minkä jälkeen se partioi Ominaton edustalla Aleuttien lounaisosassa.
Viirikkönsä mukana alus siirrettiin 14. heinäkuuta 3. laivaston 10. hävittäjälaivueeseen. Se saapui 16. elokuuta Kureen, mistä alus suojasi laivaston alusten matkan Trukiin. Alus osallistui 24. elokuuta Salomoninsaarten taisteluun suojaten amiraali Aben osastoa.
Taistelun jälkeen alus partioi syyskuussa Trukin vesillä, kunnes se purjehti 29. syyskuuta – 1. lokakuuta Shortlandsiin. Alus aloitti Guadalcanalin täydennyssaattueiden suojaamisen. Se osallistui 26. lokakuuta Santa Cruz -saarten taisteluun suojaten amiraali Nagumon iskuosastoa, minkä jälkeen alus suojasi vaurioitunutta "Shōkakua" ja "Zuihōa" matkalla Trukiin ja edelleen Kureen.
Alus purjehti 1.–10. joulukuuta Kuresta Trukin kautta Shortlandsiin. Alus hinasi 11.–18. joulukuuta vaurioituneen "Nowakin" Trukiin, josta se purjehti 1.–3. tammikuuta 1943 Rabauliin. Se suojasi 5.–10. tammikuuta joukkojenkuljetussaattueen Rabaulista Laeen ja takaisin, minkä aikana alus pelasti 7. tammikuuta ilmahyökkäyksessä uponneen kuljetusalus "Nichiryumarun" eloonjääneet sekä yhdessä "Isokazen" sekä vesilentokoneen kanssa upotti 10. tammikuuta "USS Argonautin". Alus palasi 13. tammikuuta Shortlandsiin.
Kuukauden lopun alus kuljetti joukkoja Guadalcanalille, Rekataan ja Kolombangaraan. Alus suojasi 1. helmikuuta alkaen Guadalcanalin joukkojen evakuointia. Se vaurioitui 4. helmikuuta ilmahyökkäyksessä, jolloin aluksen konehuone sai vuodon. "Nagatsuki" hinasi vaurioituneen aluksen takaisin Shortlandsiin, jossa sille tehtiin alustavat korjaukset. Se purjehti 10.–12. helmikuuta Trukille edelleen korjattavaksi.
"Maikaze" suojasi 6.–16. maaliskuuta vaurioitunutta "Michishioa" hinaavaa "Hamakazea" Trukilta Tateyamaan, minkä jälkeen alus siirrettiin telakalle Jokosukaan. Alus suojasi 23.–28. heinäkuuta lentotukialus "Taiyōn" matkan Jokosukasta Trukille, josta alus suojasi 2.–5. elokuuta joukkojenkuljetussaattueen Rabauliin. Alus palasi tehtävän päätyttyä Trukille. Alus suojasi 12. elokuuta – 2. syyskuuta "Unyōn" matkan Trukilta Jokosukaan ja takaisin.
Alus suojasi 19.–25. syyskuuta "Zuihōn" matkan Eniwetokilla olevaan laivastoon, minkä jälkeen alus palasi Trukille, josta se suojasi 10.–17. lokakuuta saattueen Shanghaihin. Se suojasi 20.–30. lokakuuta joukkojenkuljetussaattueen matkan Shanghaista Trukille, minkä aikana se yhdessä "Nowakin" kanssa pelasti 22. lokakuuta 1 000 eloonjäänyttä torpedoidulta "Awatamarulta".
"Maikaze" suojasi 9.–12. marraskuuta joukkojenkuljetussaattueen Rabauliin, josta se kuljetti 13.–15. marraskuuta lentomiehistöjä Trukille. Alus suojasi 25. marraskuuta – 7. joulukuuta tankkeri "Nipponmarun" Marshallin saarten vesillä olevan laivaston luokse, minkä jälkeen se palasi Trukille. Alus suojasi 11.–16. joulukuuta "Kongōn" ja "Harunan" matkan Saseboon, minkä jälkeen se siirrettiin telakalle. Aluksen X-torni korvattiin kahdella kolmiputkisella 25 millimetrin ilmatorjuntatykillä.
Alus suojasi 4.–9. tammikuuta 1944 "Atagon" matkan Yokosukasta Trukille, josta se suojasi 19.–22. tammikuuta "Kokuyomarua" Rabauliin. Rabaulista alus johti 24.–25. tammikuuta joukkojenkuljetussaattueen Lorengauhun. Se lähti 25. tammikuuta Lorengausta kohdatakseen "Kokuyomarun" Kaviengin edustalla, josta alukset purjehtivat Trukille saapuen perille 28. tammikuuta. Alus suojasi 30. tammikuuta – 12. helmikuuta saattueen Trukilta Rabauliin ja takaisin.
Alus lähti 17. helmikuuta Trukilta yhdessä "Katorin" ja "Akagimarun" kanssa Yokosukaan. Osasto joutui Yhdysvaltain laivaston risteilijöiden "USS Minneapoliksen" ja "USS New Orleansin" yllättämiksi. Alukset upposivat risteilijöiden tykkitulessa noin 40 kilometriä Trukista luoteeseen (Operaatio Hailstone). "Maikazen" mukana menehtyi koko miehistö sekä viirikönkomentaja Isogu Kenma.